b'\n_START_ARTICLE_\nVojteh Pertot\n_START_SECTION_\n\xc5\xbdivljenje in delo\n_START_PARAGRAPH_\nRodil se je v zakonu uradnika Viktorja in gospodinje Valerije Pertot rojene Gruden. Po 1. svetovni vojni sta se zakonca iz Nabre\xc5\xbeine preselila v Maribor. Po maturi 1939 na realni gimnaziji v Mariboru je za\xc4\x8del s \xc5\xa1tudijem medicine v Beogradu, nadaljeval na ljubljanski medicinski fakulteti ter leta 1945 diplomiral na Univerzi v Padovi. Po sta\xc5\xbeu v Trstu in kratkem slu\xc5\xbebovanju v Coni B Svobodnega tr\xc5\xbea\xc5\xa1kega ozemlja se je v Ljubljani specializiral za infekcijske bolezni. Od 1952 je slu\xc5\xbeboval v piranski bolni\xc5\xa1nici. Ko je bil leta 1955 odprt oddelek za nalezljive bolezni je postal njegov predstojnik in ga uspe\xc5\xa1no vodil do 1975. Leta 1970 je opravil dodatno specializacijo iz interne medicine in 1975 prevzel vodstvo oddelka interne medicine v splo\xc5\xa1ni bolni\xc5\xa1nici Koper v Ankaranu. Z oddelkom se je preselil v zgradbo nove bolni\xc5\xa1nice nad Izolo, kjer je ostal do upokojitve leta 1988._NEWLINE_Primarij Pertot se je strokovno izpopolnjeval na infekcijski kliniki v Zagrebu. Sodeloval je na strokovnih sre\xc4\x8danjih v Jugoslaviji in tujini. Ve\xc4\x8dkrat je predaval v okviru istrske podru\xc5\xbenice slovenskega zdravni\xc5\xa1kega dru\xc5\xa1tva, ki ga je leta 1982 imenovalo za \xc4\x8dastnega \xc4\x8dlana. Ve\xc4\x8d strokovnih in poljudnih \xc4\x8dlankov iz podro\xc4\x8dja infekcijskih bolezni in interne medicine je objavil v raznih listih in strokovnih revijah. Deset let je predaval na srednji medicinski \xc5\xa1oli v Piranu in bil sedem let (1967-1974) poslanec v socialno-zdravstvenem zboru Skup\xc5\xa1\xc4\x8dine Socialisti\xc4\x8dne republike Slovenije.'